**Utenos kultūros centro lėlių teatras ZUIKIS PUIKIS**

**Vadovė Janina Baldauskienė**

Lėlių teatras įkurtas 1974 m. Nuo 1985 m. jam vadovauja Janina Baldauskienė, sukūrusi 27 spektaklius. Šiuo metu lėles valdo 14 suaugusių aktorių: pedagogų, tarnautojų, laisvųjų menininkų. 2014 m. „Zuikis Puikis“ šventė kūrybinės veiklos 40-metį ir pristatė žiūrovams kaukių spektaklį „Snieguolė ir septyni nykštukai“. Ryškiausi spektakliai: J.Januškevičiūtės „Pasaka apie stebuklingą vištelę“, J.Radzevičiaus „Skruzdelė atsiskyrėlė“, A.Gudelio „Dailidė, Perkūnas ir Velnias“, H.K.Anderseno „Kiauliaganys“, Brolių Grimų „Trys Verpėjos“ ir kt.

Nuo 1986 m. iki 1992 m. kolektyas kasmet rengė respublikines lėlių teatrų laboratorijas, o nuo 2004 m. kas dveji metai – tarptautines lėlių ir dramos teatrų laboratorijas-festivalius. Teatras yra surengęs lėlių ir scenografijos parodų Utenos kultūros centro dailės galerijoje bei Lietuvos nacionaliniame dramos teatre Vilniuje. Net aštuonis kartus tapo Lietuvos lėlių teatrų konkurso „Molinuko teatras“ laureatu, ne kartą organizavo rajoninius ir regioninius turus. 1999 m. pirmasis pelnė „Aukso paukštę“ *Geriausio lėlių teatro ir vadovo* nominacijoje. 2014 m. savo studijos patalpose įkūrė lėlių muziejų, surengė pirmąją Lietuvos vaikų ir jaunimo lėlių bei teatrų studijų stovyklą-laboratoriją „Nuo eskizo iki vaidmens“, su spektakliu K.Donelaičio „Ažuols Gyrpelnys“ dalyvavo Dainų šventės Teatro dienoje.

„Zuikio Puikio“ aktoriai, tapdami įvairiais personažais, veda renginius vaikams ir suaugusiesiems, dalyvauja miesto gimtadienio švenčių eisenose, Užgavėnių šventėse, vaikų šokių, folkloro festivaliuose, bendradarbiauja su Utenos A. ir M.Miškinių viešąja biblioteka. Nuo 2012 m. režisierė J. Baldauskienė surengė 51 edukacinę pamoką Utenos miesto ugdymo įstaigų vaikams. Teatras nuolat dalyvauja įvairiuose festivaliuose Lietuvoje ir užsienyje. 2005 m., 2013 m. dalyvavo profesionalių lėlių teatrų festivalyje „Teatras lagamine“ Viljandyje (Estija). „Zuikio Puikio“ teatras ir jo vadovė yra apdovanoti Kultūros ministerijos padėkos raštais už šviečiamąjį kūrybinį darbą, Utenos apskrities viršininko administracijos padėkomis, rajono mero padėkos raštais, LNKC direktoriaus padėkomis už ilgametę kūrybinę veiklą bei tarptautinės teatro laboratorijos-festivalio organizavimą, įvairių miestų teatrų padėkomis, tarptautinės lėlininkų organizacijos Lietuvos nacionalinio UNIMA centro padėka už klasikinių pasakų repertuaro lėlių teatre puoselėjimą. 2014 m. „Tegyvuoja teatras“ šventėje teatras nominuotas *Ryškiausiu lėlių teatrinės kultūros skleidėju*, o 2016 m. tapo „Molinuko teatro“ laureatu, už tarptautinės lėlių ir dramos teatrų kūrybinės laboratorijos-festivalio „Zuikis Puikis“ organizavimą pelnė „Tegyvuoja teatras“ statulėlę nominacijoje *Ryškiausias lėlių teatrų festivalis Lietuvoje*.

Nuo 2006 m. lėlių teatras „Zuikis Puikis“ yra Lietuvos nacionalinio UNIMA centro narys ir ilgametis Lietuvos mėgėjų teatro sąjungos narys.

Janina Baldauskienė (g. 1957 m. Utenoje) 1981 m. baigė Vilniaus kultūros mokyklą 1987– 1991 m. studijavo Vilniaus pedagoginio instituto Istorijos fakultete, įgijo bibliotekininkės specialybę. Ji siekia sudaryti tinkamas sąlygas aktoriams sukaupti teatro kūrybos ir suvokimo patirtį, reikšmingą jų dvasinei brandai, mokymuisi ir darbui, poreikiui dalyvauti kultūriniame gyvenime, laisvai veikti scenoje, suvokti ir valdyti save ir lėlę, lavinti kūno ir balso valdymo gebėjimus, išmokyti išsikelti personažo tikslą ir jo siekti kūrybingai bendraujant su partneriu, panaudojant įvairias priemones, analizuoti įgytą patirtį teatre ir ją pritaikyti gyvenime.

Hobis: gamta, kelionės.

Kredo: viskas, kas žmogiška, nesvetima.

*Aktorių mintys apie teatrą*

Arvydas Jurkaitis, teatre vaidina nuo 1989 m.:

 „Visas gyvenimas yra teatras, o Teatras yra tik jo malonioji sekundė (galbūt?..). Kiekvieno meno prasmė yra emocijų suteikimas. Jei mano vaidyba sukelia žiūrovams teigiamų emocijų, ir daug, vadinasi, tikslas pasiektas. Beje, neturiu neišsipildžiusių svajonių, nes aš pats jas nusikalu, nelaukdamas kalvio... Taip yra ir teatre“.

Lina Tumulevičienė, teatre vaidina nuo 1998 m.:

„Teatre jaučiuosi taip, tarsi vėl būčiau sugrįžusi į vaikystę, tokią nerūpestingą ir išdykusią... Tai lyg pabėgimas iš užburto kasdienybės rato. Čia niekada nereikia suaugti. Čia laikas nusidažo rožine spalva... Galbūt tai vienintelis kelias į svajonę, kurioje gali pasimėtyti spalvinga sniego gniūžte, nulipdyti žalią sniego senį. Meilė lėlei išliko nuo vaikystės. Gera pajusti, kad paėmusi lėlę iškart galiu su ja susidraugauti. Tada suprantu, kad sugebėjau visą save perteikti per ją... Atėjus į teatrą išsipildė daugelis mano svajonių. Juk svarbu išmokyti kitus pamilti lėles, padėti suprasti, kad gėris visada turi nugalėti. Gera įsijausti į personažą ir savo rankomis ištiesti svajonę žiūrovui, tapti mažu, bet reikalingu visam pasauliui, tarsi spindulėliu, kuris gali sušildyti kiekvieno širdį...“

Virginija Naruševičienė, teatre vaidina nuo 2006 m.:

 „Lėlės pradžiugina ir mažus, ir didelius. Tai ir yra gyvenimas scenoje. Lėlininko profesijos esmė – suteikti žiūrovams teigiamų emocijų, leisti nukeliauti į stebuklų šalį. Lėlių teatras man – didžiulė paslaptis, tai magiškas menas, prie kurio prisilietęs negali likti abejingas. Tai ir kasdienis darbas, ir šventės akimirkos, tai ir nenutrūkstantis kūrybos procesas, ir nesibaigianti vaikystės pasaka...“

Teatro adresas: Aušros g. 49, Utena, el. p. zuikisleles@gmail.com

**Klaipėdos karalienės Luizės jaunimo centro vaidybos studija TREPSĖ**

**Vadovė Rimutė Svytytė**

1983 m. Rimutė Svytytė pradėjo vadovauti Klaipėdos miesto Pionierių ir moksleivių namų lėlių teatro būreliui. 1991 m. įstaiga reorganizuota į Klaipėdos jaunimo centrą. Lėlių teatro būrelis 1993 m. tapo lėlių teatru „Trepsė“, nuo 2000 m. – vaidybos studija. Iki 1998 m. buvo statomi tik lėlių, vėliau – lėlių bei dramos žanro spektakliai.

„Idėją statyti dramos spektaklį pagal R.Černiausko kūrybą iškėlė tuo metu studiją lankiusios dvi rašytojo dukros – Neringa ir Vidmantė. Vaikams norėjosi kitokio žanro spektaklio, norėjosi labiau išreikšti savo jausmus, emocijas. Tai buvo nauja tiek vaikams, tiek man. Nuo to ir prasidėjo naujas etapas mūsų kūrybinėje veikloje. Visos studijos grupės yra kūrusios vaidinimus su lėlėmis. Nuo pat darbo pradžios studijos mokiniai buvo mokomi lėlių gamybos paslapčių, scenos kalbos, scenos judesio raiškos, kurdavome vaidybinius etiudus, vėliau studijavome socialinę dramą, psichodramą. Bet lėlių teatro žanras visada buvo ir liks mūsų studijos vizitine kortele!“, – sako vadovė.

Šiuo metu studiją lanko 33 1–4 kl„ 5-6 kl„ 8–12 kl. moksleiviai. Studijoje gimė 25 lėlių ir 26 dramos žanro spektakliai, kurių dailininkė ir režisierė – R.Svytytė. Ji nuolat veda autorinius seminarus, aktyviai dalyvauja projektinėje veikloje. „Trepsės“ aktoriai 16 kartų tapo Lietuvos lėlių teatrų konkurso „Molinuko teatras“ diplomantais ir laureatais, dalyvavo respublikiniuose lėlių ir vaikų teatrų festivaliuose „Lėlės“ , „Debesų avytė“, „Skudurinukė“ , „Vėjų arkliukas“, „Karakumų asilėlis“, „Vėjo malūnėlis“ ir kt.

2000 m. kolektyvas pelnė „Aukso paukštę“ *Geriausio lėlių teatro ir vadovo* nominacijoje. 2007 m. su spektakliu J.Januškevičiūtės „Paršiukas Ikaras“ tapo Lietuvos vaikų ir jaunimo teatrų apžiūros-šventės „Šimtakojis“ laureatais, 2009 m. su spektakliu R.Černiausko „Pasakaitės vaikams, vanagams ir sliekams“ atstovavo Lietuvai Šiaurės šalių vaikų teatrų festivalyje „Klakkur“ Farerų salose. 2008 m. Lenkijoje vykusiame tarptautiniame vaikų ir jaunimo teatrų festivalyje „Baltic-Satelid“ pelnė diplomus už objektų spektaklio „Jaunatis“ scenografiją ir muziką, 2011 m. tarptautiniame teatro festivalyje „Pitons“ Latvijoje – diplomą už geriausią scenografiją. 2014 m. Lietuvos mėgėjų teatro šventėje „Tegyvuoja teatras“ vaidybos studija „Trepsė“ pripažinta *Ryškiausiu lėlių teatrinės kultūros skleidėju*, 2016 m. už spektaklį „Neringa, žvejo dukra“ pagal E. Mieželaičio pasaką-legendą „Neringa“ apdovanota laureato diplomu.

Ryškiausi lėlių spektakliai: V.V.Landsbergio „Rudnosiuko istorijos“ (2001 m.), pasaka „Ožkelė ir vilkas“ (2006 m.), objektų spektaklis „Jaunatis“ pagal R.Tagore (2008 m.), D.Savickio „Dvylika brolių juodvarniais lakstančių“ (2010 m.), A.de Sent Egziuperi „Mažasis princas“ (2012 m.), J.Januškevičiūtės „Žirafa su kojinėmis“ (2014 m.); dramos spektakliai: M.Martinaičio „Kukučio baladės” (2000 m.), L.Klemkaitės „Žaidimas be taisyklių” (2006 m.), K.Ostrausko „Bacho fleita” (2008 m.), F.G.Lorca „Bemardos Albos namai” (2010 m.), K.Gudonytės „Blogos mergaitės dienoraštis“ (2011 m.), Y.Mishima „Markizė de Sad“ (2014 m.). „Trepsės“ spektaklius matė ne tik Klaipėdos, bet ir Neringos, Šilalės, Priekulės, Švėkšnos, Palangos, Kretingos, Darbėnų Skuodo, Mažeikių Plungės, Telšių Kuršėnų Joniškio, Panevėžio, Utenos, Ukmergės, Vilniaus, Trakų Kauno, Širvintų žiūrovai.

Rimutė Svytytė (g. 1960 m. Joniškyje) 1978 m. baigė Joniškio „Aušros“ gimnaziją, 1983 m. – Valstybinės konservatorijos Klaipėdos fakultetus. Įgijo lietuvių kalbos ir literatūros mokytojos, užklasinio darbo metodininkės specialybę. Nuo 2001 m. – neformaliojo vaikų ugdymo mokytoja ekspertė. Jos darbo tikslas – suteikti galimybę visiems mokiniams atskleisti kūrybiškumą, pažadinti norą domėtis menais, turiningai praleisti laisvalaikį. „Siekiu, kad mokiniai ugdytųsi pagarbą partneriui, žiūrovui, kūrybinės veiklos rezultatams. Tikiu, kad nėra negabių mokinių, yra tik dar neatskleisti jų talentai!“, – sako vadovė.

Hobis: praeityje – kalnų turizmas, dabar – dviratis, sodas, rankdarbiai (odos gaminiai).

Kredo: viskas praeina; gyvenimas gali nutempti žemyn, bet niekada nenuplėš sparnų.

*Aktorių mintys apie teatrą*

Kornelija Perminaitė, 16 m.: „Teatras – tai dalis mano gyvenimo, teatras kuria ir daro mano pasaulį spalvingą. Tai ne tik vaidmenų kūrimas, spektaklio statymas, bet ir savęs ugdymas, tobulinimas“.

Rūta Kvaščevičiūtė, 18 m.: „Teatras – daugiau nei gyvenimo būdas, daugiau nei laisvalaikio praleidimas. Pomėgis vaidinti scenoje tapo aistra, o teatras – dalimi manęs“.

Goda Liutkutė, 18 m.: „Teatras – tai laisvė, kurią siūlau visiems. Prieš spektaklį apima beprotiškas jaudulys, o po jo – euforija, pasitenkinimas, jei viskas pavyko. Užlipus ant scenos mintys dingsta ir galvoje maloniai tuščia. Aktorystė suteikia laisvą minčių išsakymą, nesivaržymą prieš kitus žmones“.

Teatro adresas: Puodžių g. 1, Klaipėda, el. p. svyter@gmail.com

**Rokiškio rajono Bajorų lėlių teatras ČIZ**

**Vadovė Nijolė Čirūnienė**

1994 m. režisierė Nijolė Čirūnienė įkūrė šeimos lėlių teatrą ir pavadino jį „Mamos Nijolės“ teatru. Pati siuvo lėles, režisavo, vaidino kartu su savo keturiomis dukterimis. Į respublikines „Molinuko teatro“ šventes vykdavo ir Nijolės vyras, rėmęs šeimos teatrą ir moraliai, ir materialiai. Kai dukterys užaugo, Mamos Nijolės teatras prigeso, o režisierė visą savo kūrybinę energiją atidavė Bajorų mėgėjų meno kolektyvams.

2000 m. ji kartu su savo kolegėmis Nadiežda Ivanova ir Dalia Ziemeliene sukūrė spektaklį „Šuniškos istorijos“. Taip gimė Bajorų lėlių teatras ir jo pavadinimas ČIZ, susidedantis iš pirmųjų aktorių pavardžių raidžių – Čirūnienė, Ivanova, Ziemelienė. Po poros metų spektaklis pagal Vytauto Petkevičiaus „Gilės nuotykiai“ tapo „Molinuko teatro“ laureatu, teatras ČIZ pelnė Rokiškio r. savivaldybės mero padėką už puikų rajono pristatymą šalyje. 2002 m. teatras ir jo vadovė N.Čirūnienė apdovanoti „Aukso paukšte“ kaip Geriausias lėlių teatras ir vadovas. Kolektyvas tris kartus pelnė „Molinuko teatro“ laureatų diplomus (2000 m., 2002 m., 2004 m.). Šio teatro spektaklius labai mėgsta vaikai, jis dažnai kviečiamas į mokyklas, darželius. Po kiekvieno spektaklio aktorės bendrauja su vaikais, kurie noriai apžiūrinėja dekoracijas, lėles. Režisierė įsitikinusi, kad vaikui būtina paliesti lėlę: „Džiugu, kai grįžęs namo jis pasigiria: „Aš buvau Ąžuolas! Aš buvau Šuo!“ Tai mūsų teatro stebuklas!“.

Lėlių teatras ČIZ dalyvavo daugelyje gražių teatro švenčių: „Baltoji varnelė“ Šiauliuose, „Rudnosiukas“ Molėtuose, „Tiltai“ Panevėžio r., „Interrampa“ Rokiškyje, „Gurgutis“ ir „Debesų avytė“ Ukmergėje, „Aitvaras“ Alytuje, „Kaukutis“ Kretingoje, „Laimingas vaikų juokas“ Vabalninke, „Jausmų sala“ Birštone, „Vėjų arkliukas“ Širvintose ir kt. Nuo 1996 m. režisierė kas dveji metai suburia rajono lėlių teatrus į „Skudurinės Onutės“ šventę, ne kartą organizavo regionines „Molinuko teatro“ šventes, lėlininkų vaikų vasaros stovyklą. Prieš 12 metų Bajorų kultūros namuose įkurtas muziejus „Lėlių namai“. Lankytojams pristatomos ir ČIZ teatro lėles, rodomi spektakliai, vaikai patys mokosi valdyti lėles, vaidinti. Daugelis stebisi D.Ziemelienės lėlių kolekcijos gausa (arti 1000 lėlių!). Čia savo vietą randa ir vaikų „išaugtos“ lėlės. 2014 m. teatras su spektakliu K.Donelaičio „Lapės ir gandro čėsnis“ dalyvavo Dainų šventės Teatro dienoje, šventėje „Tegyvuoja teatras“ apdovanotas kaip *Ryškiausias lėlių teatrinės kultūros skleidėjas*. 2015 m. surengė Lietuvos lėlių teatrų festivalį „Aukso paukščių rojus“, kuris 2016 m. pelnė diplomą kaip *Ryškiausias lėlių teatrų festivalis Lietuvoje*.

Nijolė Čirūnienė (g. 1960 m. Radviliškio r. Tyruliuose) 1980 m. baigė Rokiškio kultūros mokyklą ir įgijo režisūros specialybę. Sukūrė aštuonis spektaklius, kuriuose ir pati vaidina. „Nesinori kartotis! Nors mes turime savo teatro braižą, norisi atrasti ką nors nauja, dar nebūtą mūsų teatre“.

Hobis: kolekcionuoja kiaušinių indelius ir turi jų iš viso pasaulio beveik 1000.

Kredo: matyti žiūrovo akis!

*Aktorių mintys apie teatrą*

**N.** Ivanova, bibliotekininkė:„Tai hobis, džiaugsmas, laisvalaikis, bendravimas, pozityvas, vaikai, geras ir teigiamas abipusis ryšys. ČIZ – tai meilė!“

D.Ziemelienė, chorvedė: „Jei ne ČIZ, aš jau seniai gal būčiau išvykusi į užsienį. Man teatras – tai savęs pažinimas, ieškojimai. Mes kaip sesės viena kitą palaikome, džiaugiamės, išgyvename, pykstamės burbėdamos. Tai relaksacija. Kol vaidinsime, mes neišaugsime iš vaikiško amžiaus. Teatras – gyvenimas ir pramoga.“

N.Čirūnienė, režisierė: „Per ilgametę patirtį pastebėjau, kad aš esu kūrybinis vampyras. Vaidindama atiduodu save ir pasikraunu iš žiūrovų emocijų! Kai to nėra, gyvenimo spalvos darosi labai tamsios... Teatras – savęs, savo minčių realizacija ir kaip sunku, kai nieko nevyksta...“

Teatro adresas: Pušyno g. 2, Bajorai, Rokiškio r., el. p. ciz.leliuteatras@gmail.com

**Ukmergės kultūros centro KATINO MURKLIO lėlių teatras**

**Vadovė Natalija Kovarskienė**

Teatrą 1996 m. įkūrė režisierė Natalija Kovarskienė. Jau pirmasis spektaklis pagal J.Marcinkevičiaus „Voro vestuves“ tapo respublikinės „Molinuko teatro“ šventės diplomantu, o 2008 m. spektaklis pagal lietuvių liaudies pasaką „Molio Motiejukas“, kuriame vaidino suaugusieji, – laureatu. Lėlių teatro studijoje veikė kelios grupės: parengiamoji (6–9 m. vaikučiai), vidutinė (10–15 m. vaikai) ir suaugusiųjų (nuo 2006 m.). Per 20 metų studiją lankė per 200 vaikų. Lėles spektakliams dažniausiai gamino patys: vaikai kūrė eskizus, siuvo lėles. Padėdavo tėveliai, talkino dailininkės Laima Dzigaitė, Lina Strimaitienė, keliems spektakliams lėles sukūrė Vitalijus Mazūras.

Kolektyvas naujausius spektaklius vaidina rajono mokyklose, darželiuose, kaimų kultūros namuose. „Būna, rajone nebeturim kur važiuoti, nes visur jau vaidinome. Vis dėlto randame tokių vietų, kur vaikai niekad nėra matę jokio spektaklio. Tada pajunti, kad teatro labai reikia. Gal tai ir yra mano darbo prasmė“, – sako režisierė. Jos iniciatyva Ukmergėje buvo rengiamas lėlių teatro festivalis „Debesų avytė“, kuriame dalyvavo ne tik Lietuvos, bet ir Danijos, Lenkijos, Čekijos, Baltarusijos lėlių teatrai. Ukmergiškiai dalyvavo lėlių teatrų šventėse „Rudnosiukas“ Molėtuose, „Skudurinė Onutė“ Rokiškyje, „Karūna“ Vilniuje. 2007 m., 2009 m. vaidino Prancūzijoje. 2008 m. „Katino Murklio“ teatrui ir N.Kovarskienei įteikta „Aukso paukštė“ kaip *Geriausiam lėlių teatrui ir vadovui*.

Teatro repertuare daug užsienio ir lietuvių autorių kūrinių. Vis dėlto režisierė įsitikinusi, kad nieko nėra geresnio už mūsų tautosaką ir liaudies pasakas. Ryškiausi suaugusiųjų grupės spektakliai: „Molio Motiejukas“, „Lapės gudrybės“ (Vinco Pietario pasakų motyvais), K.Donelaičio pasakėčia „ Pasaka apie šūdvabalį“. 2014 m. teatras dalyvavo Dainų šventės Teatro dienoje, šventėje „Tegyvuoja teatras“ apdovanotas kaip *Ryškiausias lėlių teatrinės kultūros skleidėjas*. 2016 m. su spektakliu pagal lietuvių liaudies pasakas „Buvo buvo, kaip nebuvo...“ tapo „Molinuko teatro“ laureatu.

Natalija Kovarskienė (g. 1960 m. Primorsko krašte) 1987 m. Leningrado kultūros institute įgijo masinių renginių režisūros specialybę. Pastačiusi su vaikais tris dramos spektaklius, sukūrė lėlių spektaklį ir jau daugiau kaip 20 metų nesiskiria su lėlėmis. Režisierė siekia ugdyti vaikų ir jaunimo kūrybinius gebėjimus, bendrąją kultūrą, estetinį skonį, mąstymą, gebėjimą savarankiškai rinktis teatro meno vertybes: „Visiems yra vietos teatre, nėra negalinčių vaidinti, džiaugsmą teikia buvimas kartu. Suaugusiųjų kolektyvo veiklos tikslas – parodyti lietuvių tautosakos grožį, supažindinti, kai kam priminti nuostabias, išmintingas liaudies pasakas“. Hobis: grybavimas.

Kredo : niekada nesakyk niekada.

*Aktorių mintys apie teatrą*

Ričardas Ivanovas: „Man teatras – tai vieta, kur galiu save realizuoti, norėčiau studijuoti teatro režisūrą“.

Kristina Žvikaitė: „Teatro studiją lankau nuo 4 klasės, po studijų grįžusi į Ukmergę, vėl atėjau į studiją, tik į suaugusiųjų grupę. Patinka tapti kitokiai, nei esu gyvenime, patinka „žaisti“ su lėlėmis“.

Skaistė Vasiliauskaitė: „Visada mylėjau teatrą, man tiesiog patinka vaidinti, smagu gastroliuoti, puikus užsiėmimas“.

Teatro adresas: Kauno g. 8, Ukmergė, el. p. kovarskiene@gmail.com

**Kupiškio Kupos pradinės mokyklos lėlių teatras RYGAILIO**

**Vadovė Dalia Kaktienė**

Teatrą „Rygailio“ 1995 m. įkūrė ir jam vadovauja Dalia Kaktienė, sukūrusi 17 spektaklių. Šiuo metu su lėlėmis vaidina per dvidešimt 1–4 klasių moksleivių. Nuo 2002 m. „Rygailio“ septynis kartus tapo „Molinuko teatro“ šventės laureatais ar diplomantais. 2008 m., 2010 m. kolektyvas sėkmingai dalyvavo tarptautiniame projekte „Jonukas ir jo septyni draugai“, kurio tikslas – per lėlių teatrą supažindinti su savo šalimi. 2008 m. teatras dalyvavo tarptautiniame lėlių teatrų festivalyje „Šypsos lėlės ir vaikai“ Kaune, festivalyje „Kai atgyja lėlės“ Rokiškyje. Kolektyvo vadovė geba etnokultūros žinias susieti su lėlių teatru – taip gimė labai meniškas spektaklis „Ožkyta ir vilkas“, kuriame vaikai vaidino aukštaičių tarme. 2010 m. „Rygailio“ ir D.Kaktienė pripažinti *Geriausiu lėlių teatru ir vadovu* ir pelnė „Aukso paukštę“. 2012 m. teatras dalyvavo festivalyje „Vėjų arkliukas“ Širvintose. 2014 m. Dainų šventės Teatro dienoje vaidino spektaklį pagal K.Donelaičio pasakėčią „Rudikis jomarkininks“, o šventėje „Tegyvuoja teatras“ apdovanotas kaip *Ryškiausias lėlių teatrinės kultūros skleidėjas.* „Rygailio“ aktyviai dalyvauja mokyklos, rajono meno šventėse.

Dalia Kaktienė (g. 1960 m. Kupiškyje), 1982 m. baigusi Vilniaus valstybinį pedagoginį institutą, įgijo istorijos ir visuomenės mokslų mokytojos specialybę, o 1993 m., baigusi Šiaulių pedagoginį institutą, tapo pradinių klasių mokytoja ir pradėjo kurti lėlių teatrą. „Norint ko nors pasiekti, reikia atkakliai dirbti, nenuleisti rankų, jei kas nepasiseka. Vaidinti gali visi, tik kiekvienam reikia rasti tinkamą vaidmenį. Todėl aš vaidinimą, pasaką pritaikau prie vaikų, o ne vaikus prie pjesės ar pasakos. Pirmiausia – vaikai, po to renkamės, ką vaidinti ir kaip. Stengiuosi, kad vaikai augtų drąsūs, kūrybiški, laisvai bendrautų, reikštų savo mintis. Kad nebijotų kalbėti prieš auditoriją, kalbėtų įtaigiai, sudomintų klausytojus, siektų tobulėti, plėsti akiratį“, – sako Dalia.

Hobis: skaityti knygas; mėgsta teatrą.

Kredo: viską galima pasiekti, tik reikia labai to norėti.

Teatro adresas: Krantinės g. 24, Kupiškis, el. p. dalia.kaktiene@gmail.com

**Gruzdžių (Šiaulių r.) šeimos lėlių teatras ABRA KADABRA**

**Vadovė Jurgita Jasiškytė**

Su lėlėmis Jurgita Jasiškytė žaidžia nuo 1988 m., o jos kuriamuose spektakliuose vaidina visa šeima – vyras Rimas Ribinskas ir trys dukterys. Per kūrybos metus žiūrovams pristatyta trylika spektaklių: vienuolika lėlių, du dramos. Devynis kartus „Abra Kadabra“ dalyvavo regioninėse „Molinuko teatro“ šventėse, iš jų šešis kartus tapo respublikinių švenčių diplomantais ir laureatais. 2003 m. su spektakliu „Vėtrų karalienė“ dalyvavo Pasaulio lietuvių dainų šventėje „Mes“. Pastarųjų metų spektakliai J.Jasiškytės „Miegok, Ugnyte“, rusų liaudies pasaka „Grybukas-stogiukas“, lietuvių liaudies pasaka „Bandelė“, pagal Škrinjarič Sunčana „Pienės suknelė“ ne tik tapo „Molinuko teatro“ laureatais, bet ir buvo šiltai sutikti žiūrovų Kurtuvėnų klojimo teatrų šventėse.

Vadovė pati kuria lėles, scenografiją, režisuoja ir vaidina. Ji tiki, kad lėlių teatras – tai stebuklas: „Jeigu spektaklio metu žiūrovų akys žiba, o lūpos šypsosi – stebuklas įvyko. Na, o jei artistai po spektaklio atrodo pavargę, bet laimingi – vadinasi, ne veltui buvo vargta. Retkarčiais lėles padedame į šalį ir vaidiname patys, organizuojame ir vedame įvairius renginius“.

„Abra Kadabra“ – vienas iš nedaugelio šeimos teatrų, kurio nariai auga kartu su teatru. Šiandien vyriausiajai dukrai Simonai – 22, Marijai 16, o jauniausiajai Ugnei 10 metų. Tėtis Rimas – ne tik aktorius, bet ir scenos darbininkas, teatro vairuotojas. Šis darnus, kompaktiškas kolektyvas dažnai kviečiamas į lėlių teatrų šventes Mažeikiuose, Klaipėdoje, Ukmergėje, Kelmėje, Rokiškyje. 2012 m. „Abra Kadabra“ ir J.Jasiškytė pripažinti *Geriausiu lėlių teatru ir vadovu* ir pelnė „Aukso paukštę“. 2014 m. su spektakliu K.Donelaičio „Rudikis jomarkininks“ dalyvavo Dainų šventės Teatro dienoje, šventėje „Tegyvuoja teatras“ apdovanotas kaip *Ryškiausias lėlių teatrinės kultūros skleidėjas.* 2016 m. spektaklis pagal lietuvių liaudies pasakas „Kaip Jonelis baimės ieškojo“ tapo „Molinuko teatro“ šventės laureatu.

Jurgita Jasiškytė (g. 1966 m. Gruzdžių mstl., Šiaulių r.), 1985 m. baigusi Gruzdžių Augustino Griciaus vidurinę mokyklą, nuo 1988 m. dirba Gruzdžių A.Griciaus bibliotekoje. Aktyvi kraštotyrininkė, poetė, Šiaulių rajono literatų asociacijos komiteto narė, Gruzdžių literatų klubo „Girstulė“ įkūrėja ir narė. Aktyviai dalyvauja Gruzdžių miestelio bendruomenės gyvenime, mėgėjų meno veikloje. Ieško naujovių, idėjų, kurias naudoja kurdama naujus spektaklius.

Hobis: rankdarbiai.

Kredo: nėra tokio darbo, kurio nepadarytų moteris (arba nesugadintų).

*Aktorių mintys apie teatrą*

Simona: „Smagu vaidinant stebėti žmonių išraiškas. Smagu žinoti, kad sugebi juos priversti nusišypsoti. Lėlė yra toks daiktas, kuris sugrąžina vaikystėn. Primena, kad kiekviename iš mūsų dar yra mažas vaikas, kuris vis nori ištrūkti laukan, tačiau mes tam neleidžiame įvykti. Kai vaidinu su lėlėmis, stengiuosi žmonėse suvirpinti tą mažą dalelę vaiko ir priminti, kad žiūrėti vaiko akimis į pasaulį – visada paprasčiau“.

Marija:„Aš dabar esu atsakinga už muziką. Kiekvieną kartą jaudinuosi, kad tik muzika neužsikirstų arba kad ne laiku įjungsiu. Visada smagu, kai spektaklis baigiasi ir visi ploja“.

Ugnytė: „Man labiau patinka vaidinti pačiai, be lėlių. Ir dar patinka, kai po spektaklio gaunu dovanų. Labai nemėgstu, kai suaugę sveikindami nori mane pabučiuoti“.

Rimas „Teatras – tai savęs atskleidimas. Patinka bendrauti su publika, matyti vaikų ir suaugusiųjų šypsenas. Ir po spektaklio tradiciškai nuvežti šeimyną į kavinę“.

Teatro adresas: Taikos g. 38 Gruzdžiai, Šiaulių r., el. p. jurgita.jasiskyte@gmail.com

**Molėtų kultūros centro lėlių teatras RUDNOSIUKAS**

 **Vadovė Laima Grigelevičienė**

2015 m. Molėtų kultūros centro lėlių teatrui „Rudnosiukas“ sukako 20 metų. Teatrą 1995 m. įkūrė ir jam vadovauja Laima Grigelevičienė. Šiuo metu su lėlėmis žaidžia dvylika moksleivių. Teatre gimė 23 spektakliai, iš jų net 18 nacionalinės dramaturgijos. Vieni ryškiausių „Rudnosiuko“ vaidinimų yra Sigito Gedos „Kaip kiškis vilko namus sergėjo“, Brolių Grimų pasaka „Trys paršiukai“, Marijos Skirmantienės „Lokys Matas ir jo batas“, „Žiogas ir skruzdės“ pagal V.Valiuškytę-Liagienę ir kt. Kasmet Molėtų kultūros centre organizuojamas lėlių teatrų festivalis „Rudnosiukas“, vedami įvairūs seminarai, vaidinama rajono senelių ir vaikų globos namuose.

Kolektyvas dalyvavo tarptautiniuose festivaliuose „Šypsos lėlės ir vaikai“ Kaune (2007 m.), „Debesų avytė“ Ukmergėje (2005 m.), „Kai atgyja lėlės“ Rokiškyje (2012 m.), stovykloje-laboratorijoje „Nuo eskizo iki vaidmens“ Utenoje (2014 m.); respublikinėse šventėse „Aitvariukės gimtadienis“ Rokiškyje (2005 m.), „Grybų karas“ Varėnoje (2003 m.), „Rudiliukas“ Kupiškyje (2005 m.), „Gurgutis“ Ukmergėje (2007 m.); ne kartą tapo Rytų Lietuvos vaikų lėlių teatrų šventės „Karūna“ laureatais. „Rudnosiukas“ – nuolatinis Lietuvos lėlių teatrų konkurso „Molinuko teatras“ dalyvis, keturis kartus pelnęs laureatų diplomus: 2002 m. Kuršėnuose, 2006 m., 2014 m., 2016 m. Panevėžyje. Ypač įsimintini teatrui 2014-ieji: dainų šventės „Čia – mano namai“ Teatro dieną puikiai suvaidinta K.Donelaičio pasakėčia „Vilks provininks“, respublikinėje šventėje „Tegyvuoja teatras“ pelnytas *Ryškiausio lėlių teatrinės kultūros skleidėjo* diplomas, teatro vadovei L.Grigelevičienei įteiktas Molėtų rajono savivaldybės padėkos ženklas už lėlių teatro tradicijų puoselėjimą Molėtų krašte, auklėtinių laimėjimus ir Molėtų krašto garsinimą regioniniuose, respublikiniuose konkursuose, dainų šventėse bei folkloro festivaliuose, tai pat įteikta padėkos ir gerumo angelo statulėlė už savanorystę, aktyvią neformaliojo ugdymo – lėlių teatro – veiklą, ilgametį stropų ir nuoširdų pedagoginį darbą. 2015 m. „Rudnosiukas“ ir L.Grigelevičienė pripažinti *Geriausiu lėlių teatru ir vadovu* ir apdovanoti „Aukso paukšte“.

Laima Grigelevičienė (g. 1959 m. Marijampolėje) 1979 m. baigė Kapsuko Onos Sukackienės pedagoginę mokyklą ir įgijo pradinių klasių mokytojos kvalifikaciją, 1991 m. baigė Vilniaus pedagoginį institutą, ikimokyklinio auklėjimo pedagogikos ir psichologijos studijas. Moko vaikus draugiškumo, nuoširdumo, sąžiningumo, darbštumo, kūrybiškumo, iškalbos ir lėlių valdymo meno.

Hobis: rankdarbiai, lėlės.

Kredo: ką darai – daryk gerai.

*Aktorių mintys apie teatrą*

**Deimantė Meilūnaitė, Rugilė Čeponaitė, Augustė Rudokaitė, Ilona Pateckytė, Gerda Čereškaitė**: „Teatras – tai mūsų gyvenimo dalis. Mums labai patinka kurti lėles, gaminti dekoracijas. Teatras reikalingas žmonėms, nes lėlininkus ir žiūrovus vienija meilė lėlių grožiui ir sugebėjimui kurti nepaprastus spektaklius. Svarbiausia, kad teatras išliktų įdomus ir reikalingas tiek mažiesiems žiūrovams, tiek suaugusiesiems“.

Teatro adresas: Inturkės g. 4 Molėtai, el. p. streimikytel@gmail.com

**Radviliškio r. Alksniupių pagrindinės mokyklos lėlių teatras PELĖDŽIUKAS**

**Vadovė Rita Masilionienė**

Lėlių teatrą 2001 m. įkūrė ir jam vadovauja Rita Masilionienė. Su lėlėmis žaidžia 10–15 moksleivių, kurių amžius nuo 7 iki 16 m. Sukurta 16 spektaklių, ryškiausi V.V.Landsbergio pasakos „Varna Karaliaus pati“ ir „Dominyko pasaka apie žmogų“, A.Čeredėjevaitės „Peliukas Antanas“, N.Indriūnaitės „Coliukė“ H.C.Anderseno pasakos motyvais.

Kažkada vadovė turėjo svajonę, kuri išsipildė: „Oi, kaip norėjau gyventi mažame miestelyje su siaurutėmis gatvėmis, senais namais, ramiais žmonėmis, miniatiūrinėmis krautuvėlėmis, gėlių vazonais vasarą ir lapų krūvomis rudenį ir daug daug tokių mielų mažų stebuklų... Pavyzdžiui, lėlių teatriuku, kuris prieš 15 m. susikūrė jaukioje Alksniupių mokykloje ir pasivadino „Pelėdžiukas“. Į būrelį susirinkusiems vaikams ir sau stengiausi padėti lengviau išreikšti save, savo jausmus, mintis, išgyvenimus, ugdyti domėjimąsi literatūra, skatinau kūrybiškumą ir supratimą, kad jie yra labai svarbūs, tobulinome tarpusavio santykius, nes norėjau, kad jie būtų kaip komanda. Kartu su vaikais esame scenografai, kompozitoriai, aktoriai, nes vaikai yra kūrybiški, turi įdomių minčių. P.Picasso yra pasakęs: „Man prireikė viso gyvenimo, kad pasiekčiau vaiko protą“. Įkvėpti lėlei gyvybę, išmokti ją valdyti - nelengvas darbas, pavargsta ranka, o lėlė turi kalbėti, skraidyti, verkti, juoktis... Lėlė turi papasakoti visą istoriją. Nelengvas darbas ir ją sukurti. Mums siūti lėles padėjo dvi nuostabios dailininkės: bibliotekininkė Almina Šereivienė ir dailės mokytoja Jurgita Navagrudskienė. Jos visada mus palaikydavo ir padėdavo realizuoti sumanymus. Kiekvienais metais pastatome po spektakliuką, kurį pirmiausia parodome savo mokyklos mokiniams, mokytojams bei tėveliams, nes jų reakcija, įspūdis, patarimai, vertinimas yra labai svarbūs ir skatina mus toliau kurti. Po premjeros atslūgsta didelis jaudulys ir ateina palengvėjimas, lyg būtum draugui didelį džiaugsmą suteikęs. Tikslas pasiektas, nes mažieji aktoriai paėmė į rankas knygą, susipažino su kūriniu, mokėsi skirti gėrį nuo blogio, geba susimąstyti... O man labai svarbu, kad pasirinkta pjesė ar pasaka kalbėtų apie tikrus dalykus, kuriuos ne tik prisimintume, bet ir nepamirštume, kad suaugusiems spektaklis primintų vaikystę, sužadintų tokį jausmą kaip pagarba, kuris labai panašus į draugystę, ir visi ilgai ir laimingai gyventume“.

„Pelėdžiukas“ ne kartą dalyvavo Lietuvos lėlių teatrų šventėje „Molinuko teatras“ (2006, 2008, 2010, 2012, 2014, 2016 m.). 2012 m. spektaklis A.Čeredėjevaitės „Peliukas Antanas“ pelnė laureato diplomą. Teatras nuolat dalyvauja rajono vaikų ir jaunimo teatrų šventėje „Šimtakojis“, respublikiniame teatrų festivalyje „Saulės zuikutis“ Šeduvoje (2009, 2010, 2011, 2014 m.). 2014 m. sėkmingai dalyvavo Utenos miesto šventėje ir vaikų bei jaunimo kūrybinėje stovykloje-laboratorijoje „Nuo eskizo iki vaidmens“.

Rita Masilionienė (g. 1960 m. Šeduvoje, Radviliškio r.) 1982 m. baigė Panevėžio J.Švedo pedagoginę muzikos mokyklą ir įgijo ikimokyklinių įstaigų auklėtojos specialybę.

Hobis: domisi psichologija, skaito knygas ir užsirašinėja patikusias mintis, labai patinka muzika, žiemą mėgsta slidinėti, o vasarą – važinėtis dviračiu.

Kredo: ko nenori, kad tau darytų, to nedaryk niekam kitam.

*Aktorių mintys apie teatrą*

**Jūratė Krugelytė:** „Teatras man yra troškimas kurti visa, kas gražu, kas miela, kas jaudina ir aktorių, ir žiūrovą. Spektaklis dar tikrai ne viskas. Teatras prasideda nuo minties, eskizo, įgyvendinimo proceso, jaudinimosi prieš pasirodymą. Teatras nesibaigia su spektaklio pabaiga. Jis man dar ir tai, ką mes išsinešam nusiėmę kaukes ar palikdami žiūrovų eiles. Aš dalyvauju teatre visų pirma dėl to, kad man įdomu. Kiekvieną kartą užlipusi ant scenos, kad ir atlikdama tą patį vaidmenį, jaučiu, kad apėmusios emocijos skiriasi. Vaidinant pasidarai įdomus ir vis kažkuo nustebini pats save.Tokio jausmo niekur kitur patirti negali“.

**Ieva Vaitkevičiūtė: „**Teatras – tai gyvenimas. Čia kiekvienas atlieka skirtingus vaidmenis ir, priklausomai nuo žmogaus, jo mąstymo, įvairiai interpretuoja tas pačias scenarijaus eilutes. Visi mes esame aktoriai, kuriems tenka susidurti tiek su dramatiškomis, tiek su komiškomis situacijomis bei paklusti griežtam režisieriaus žodžiui. Tačiau be sunkaus darbo, pastabų mes negalėtume drąsiai žengti į gyvenimo sceną ir pelnytai jausti pasitikėjimą, patirti šlovę bei džiaugsmą. Laiminga... Būtent tokia aš jaučiuosi vaidindama publikai. Man svarbu mokytis iš teatro, jį pažinti ir po daugelio repeticijų maloniai nustebinti žmones ar net pačią save. Tad galiu drąsiai teigti, jog teatras – tai geriausias mokytojas, kuris mane ne tik moko, brandina, bet ir padeda susiformuoti kaip asmenybei“.

**Ugnė Norvaišaitė:** „Kai teatre esi nuo šešerių ir nė neįsivaizduoji savęs be scenos, ne su lėle rankose, nekyla klausimas, kodėl jame esi. Tai neatskiriama tavo gyvenimo dalis, be kurios sunku save įsivaizduoti. Teatras man duoda tai, ko negalėtų duoti niekas kitas. Nenoriu pasirodyti kokia šizofrenike su įsivaizduojamais draugais, tačiau teatras man tarsi žmogus, kuriam galiu išsilieti, kai reikia, jis sugeria mano blogas emocijas ir tarsi pripildo gėriu. Teatras padeda atsakyti į daugybę klausimų. Žmonės, kuriuos sutinku kaskart nuėjusi į repeticiją, visai kitokie, ir man patinka dalintis mintimis su žmonėmis, kurie mane supranta“.

Aida Barevičiūtė: „Man teatras yra pramoga. Jis lavina protą, didina vaizduotę, tai yra vienas iš mano pomėgių. Teatras man labai patinka ir ateityje norėsiu būti aktorė. Teatras pakeitė mano vaikystę, nes daug keliavau po Lietuvą, daug pažinau ir sužinojau. Esu labai dėkinga teatro vadovei Ritai Masilionienei už jos kantrybę“.

Teatro adresas: Algirdo g. 22 Alksniupiai, Radviliškio r. el. p. rita.masilioniene@gmail.com

**Kelmės r. Užvenčio kultūros centro vaikų dramos kolektyvas ir lėlių**

**teatras PEPINUKAS**

**Vadovė Ona Granickienė**

Vaikų dramos kolektyvas susibūrė 1986 m. Junkilų filiale. Kiekvienais metais būdavo pastatomi du spektakliai – Naujiesiems metams ir Motinos dienai. Dramos kolektyve užaugo kelios vaikų kartos. Šiuo metu teatre vaidina devyni moksleiviai. 1996 m. gimė pirmasis lazdelinių lėlių spektaklis J.Vaičiūnaitės „Skersgatvio pasaka”. Tuomet kolektyvas pasivadino „Pepinuku”. Lėlių spektaklius kolektyvas kuria kas antri metai.

Nuo 1998 m. „Pepinukas“ dalyvauja Lietuvos lėlių teatrų apžiūrose-šventėse „Molinuko teatras“. 2002 m. su spektakliu S.Kymantaitės-Čiurlionienės „Cyp cyp miau miau“ kolektyvas pelnė „Molinuko teatro“ diplomanto vardą. 2006 m. respublikinėje lėlių teatrų šventėje, suvaidinęs O.Jautakienės „Didysis Cezario nuotykis“, gavo LLKC padėkos raštą. Kolektyvo režisierė O.Granickienė visiems spektakliams pati sugalvoja ir gamina lėles. Iš viso sukurta 10 lėlių spektaklių. Ryškiausi S.Kymantaitės-Čiurlionienės „Cyp cyp miau miau“, O.Jautakienės „Didysis Cezario nuotykis“ (2006 m.) ir „Kvakas ir Dakas“ (2008 m.), J.Vaičiūnaitės „Dingusios natos“ (2010 m.). Nuo 2005 m. režisierės iniciatyva kasmet Užventyje organizuojamas vaikų ir jaunimo teatrų festivalis „Vaidiname draugams“, kuriame parodomas ir lėlių spektaklis. Toks vaikų dramos kolektyvas, kuriantis ir lėlių spektaklius, jau daugelį metų yra vienintelis Kelmės rajone.

Ona Granickienė (g.1960 m. Daugėnų k. , Kelmės r.) 1982 m. baigė LTSR valstybinės konservatorijos Klaipėdos fakultetus ir įgijo kultūros-švietimo darbuotojo, klubinio darbo organizatoriaus-metodininko specialybę. Ji siekia žaidžiant, kuriant spektaklius formuoti laisvą, kūrybingą, harmoningą asmenybę, ugdyti potencialų meno gerbėją.

Hobis: linijiniai šokiai.

Kredo: visi vaikai kūrybingi!

*Aktorių mintys apie teatrą*

Tadas Granickas: „ Čia ieškai, čia randi“.

Irmantas Ivanauskas: „Darbas, darbas, darbas, pramogos...“.

Vaida Klimašauskaitė: „Už didelį darbą ir pastangas visuomet gyvenimas atlygina gražiomis akimirkomis“.

Liveta Gedvilaitė: „Gyvenimas yra gražus, kai teatras šalia“.

Teatro adresas: Putinų g. 3, Junkilų k., Kelmės r., el. p. granickiene.o@gmail.com

**Joniškio Algimanto Raudonikio meno mokyklos Žagarės filialo vaikų ir jaunimo lėlių teatras ŽAGARĖS VYŠNIUKAS**

**Vadovė Orinta Orlickienė**

Dailininkė pedagogė Orinta Orlickienė nuo 1998 m. iki 2012 m. vadovavo gerai Lietuvoje žinomam Šiaulių Vijolių vidurinės mokyklos lėlių teatrui „Vijoliukas“, 2006 m. pelniusiam „Aukso paukštę“ ir pripažintam *Geriausiu lėlių teatru ir vadovu*.

„Vijoliukas“ – daugkartinis „Molinuko teatro“ laureatas, tarptautinių festivalių „Vėjo malūnėlis“ Klaipėdoje, „Šypsos lėlės ir vaikai“ Kaune dalyvis. Nuo 2012 m. Orinta vadovauja „Žagarės vyšniukui“, kuris įsikūrė Joniškio Algimanto Raudonikio meno mokyklos Žagarės filialo patalpose. Šiuo metu teatrą lanko du berniukai ir devynios mergaitės, kurių amžius nuo 8 iki 14 metų. Lėlių teatre sukurta 13 įvairaus žanro spektaklių, aibė muzikinių pasirodymų su lėlėmis. Ryškiausi spektakliai: 2002 m. „Katinėlis ir gaidelis“, pagal K.Kubilinsko pasaką, 2004 m. „Vilkas ir ožiukai“ pagal lietuvių liaudies pasaką, 2006 m. „Lokys Matas ir jo batas“ pagal M.Skirmantienės pjesę, 2010 m. „Robotų maištas“ pagal J.Lauciaus pjesę, 2014 m. inscenizacija „Vilks provininks“ pagal K.Donelaičio pasakėčią, 2016 m. „Baubas“ pagal J.Januškevičiūtės pjesę T.Janson pasakų motyvais.

Šiauliuose Orinta organizuodavo regionines lėlių teatro šventes „Draugauja lėlės ir vaikai“, nuo 2013 m. su „Žagarės vyšniuku“ rengia respublikinius lėlių teatrų festivalius „Vyšniuko gimtadienis“, kūrybines stovyklas „Menučių naktis“. 2014 m. „Žagarės vyšniukas“ pirmą kartą tapo Lietuvos lėlių teatrų konkurso „Molinuko teatro“ laureatu, dalyvavo Dainų šventės Teatro dienoje, šventėje „Tegyvuoja teatras“ apdovanotas kaip *Ryškiausias lėlių teatrinės kultūros skleidėjas.*

Orinta Orlickienė (g. 1967 m. Šiauliuose) baigė Kauno Stepo Žuko taikomosios dailės

technikumą, Vilniaus dailės akademiją ir įgijo rūbų modeliavimo ir dailės pedagogikos

specialybes. Jai nuo vaikystės be galo patinka kurti, konstruoti, siūti vaidybines lėles: „Lėlių teatras man – gyvenimo kelionė iš džiugios vaikystės į brandųjį pasaulį. Ir norisi tuo pasidalinti su kitais. Per tarpusavio pagarbą vienas kitam, žinias bei pavyzdžius siekti aukščiausio kūrybinio rezultato“.

Kredo: ką darai – daryk gerai!

Teatro adresas: Jaunimo g. 3, Žagarė, Joniškio r., el. p. ovijoliukas@gmail.com

**Klaipėdos r. Dovilų etninės kultūros centro ŠĖPOS lėlių teatras**

**Vadovė Gintarė Radvilavičiūtė**

„Šėpos“ lėlių teatrą 2006 m. įkūrė Jonas Tilvikas. Jau pirmasis spektaklis „Betliejaus istorija“ 2008 m. tapo Lietuvos lėlių teatrų apžiūros-šventės „Molinuko teatras“ laureatu. Nuo 2009 m. teatrui vadovauja lėlininke Gintarė Radvilavičiūtė. Šiuo metu teatrą lanko dvidešimt 1–8 klasių moksleivių. Ryškiausi spektakliai: „Betliejaus istorija“, „Sakmė apie pasaulio pradžią“ (scenarijaus autorius ir režisierius J.Tilvikas); „Apie saulę, mėnulį ir žemę“ (scenarijaus autorė, dailininkė ir režisierė G.Radvilavičiūtė), „Sudaužytas kiaušinis“ pagal lietuvių liaudies pasaką, „Lapės ir gandro dėsnis“ pagal K.Donelaičio pasakėčią (režisierė ir dailininkė G.Radvilavičiūtė, kompozitorius D.Bieliauskas) .

„Šėpos“ lėlių teatre kalbamės apie gyvenimą, žaidžiame teatrą, gaminame lėles, bandome suprasti teatrinės lėlės gyvybės paslaptis, kuriame spektaklius, gilinamės į folklorą, lietuvių liaudies tradicijas. Folkloras yra viso mūsų gyvenimo pamatas. Labai norisi atskleisti kiekvieno vaiko individualybę, kūrybingumą, išlaisvinti vaizduotę. Manau, kad visa tai jiems labai pravers ateityje visose gyvenimo srityse. Nesistengiu jiems vadovauti, nes jie žino daugiau už mane. Stengiuosi tik patarti, pagelbėti išsiskleisti“, – sako Gintarė. Jos sukurti spektakliai „Sudaužytas kiaušinis“ ir „Lapės ir gandro čėsnis“ – 2012 m., 2014 m. „Molinuko teatro“ laureatai.

Siekdama populiarinti lėlių teatrą Klaipėdos krašte, vadovė organizuoja edukacines programas, folkloro festivalio „Užaugau Lietuvoj“ metu vykstančias kūrybines dirbtuvėles vaikams ir jų šeimos nariams. 2014 m. „Šėpos“ teatras dalyvavo regioniniame lėlių teatrų festivalyje „Vėjų arkliukas“ Širvintose, puikiai pasirodė Dainų šventės Teatro dienoje, šventėje „Tegyvuoja teatras“ pripažintas *Ryškiausiu lėlių teatrinės kultūros skleidėju*.

Gintarė Radvilavičiūtė (g. 1981 m. Jonavoje) 2006 m. baigė Klaipėdos universitetą ir įgijo režisieriaus specialybę. Domisi etnine kultūra, tautosaka.

Kredo: klausimas verčia ieškoti, atsakymas – rinktis vienintelį kelią.

*Aktorių mintys apie teatrą*

Aistė Jurkutė: „Teatras man – tai vaidinimai, šokiai, dainos, kūryba. Man patinka dalyvauti šioje veikloje, nes čia ugdomas kūrybiškumas. Būna labai smagu. Norėčiau ir toliau vaidinti, ir su tais vaidinimais keliauti po visą Lietuvą“.

Ugnė Riaukaitė: „Man labai patinka piešti, daryti lėles, vaidinti“.

Silvija Šiemulytė: „Aš teatre išmokstu kūrybos. Norėčiau ir toliau dalyvauti vaidinimuose ir juos kurti kartu“.

Aistis Bielkauskas: „Aš myliu teatrą“.

Erika Jankauskaitė: „Tai mano mėgstamiausias būrelis. Čia kūrybinga ir smagu“.

Liepa Kremelytė: „Tai mano mylimiausia veikla. Aš čia jaučiuosi kaip namie ir tai įdomu. Ateityje norėčiau kuo dažniau su teatru važiuoti į konkursus“.

Vitalija Zatkina: „Linksmas užsiėmimas. Įdomu kažką pasidaryti bei išmokti vaidinti“.

Teatro adresas: Gargždų g. 1, Dovilai, Klaipėdos r., el. p. gintare.radvilaviciute@gmail.com

**Ukmergės „Šilo“ pagrindinės mokyklos lėlių teatro studija GURGUTIS**

**Vadovė Vyganta Blažienė**

„Kas ten trepsi už durelių, kad net sienos dunda? Kieno toks skardus juokas girdisi, kad ir pačiam linksma darosi? Ogi gurgučiai kelia šurmulį ir kviečia visus į pasakų, vaikystės ir teatro karalystę. Gera vaidinti su lėlėmis. Jau 12 metų „Šilo“ pagrindinėje mokykloje gyvuoja lėlių teatro studija „Gurgutis“ (įkurta 2004 m.). Gurgutis – tai kankorėžis. Mūsų šile daug pušų, todėl studiją ir pavadinome „Gurgučiu“, – paaiškina vadovė. – Šioje vaikystės karalystėje – daugybė įvairių lėlių ir kaukių: vienos šypsosi ir rodo liežuvėlį, kitos įtariai žiūri į apsilankiusį svečią ar ką nors svajoja. Jas galima paimti ir pavedžioti, o pačias mažiausias lėlytes – net ant pirštukų apsimauti. Šauniųjų lėlių tiek daug, kad visos nesutelpa teatro studijoje“.

Studiją lanko 20 1–9 klasių moksleivių. Sukurta 13 spektaklių. Ryškiausi: „Alksnio berniukas“, „Oželis, bet ne kvaišelis“, „Šešiagalvis slibinas“, N. Indriūnaitės „Coliukė“, „Jonas siuvėjas“. Nuo 2007 m. kas dveji metai studija organizuoja Aukštaitijos vaikų lėlių teatrų festivalį „Gurgutis“, vadovė kasmet veda seminarus, moko gaminti lėles, rengia šventes Ukmergės Jasiuliškių pensionate, „Vyturėlio“ specialiojo ugdymo centre, darželiuose, lėlių parodas viešojoje bibliotekoje, kaimo mokyklose. 2007 m., minint „Molinuko teatro“ 40-metį, „Gurgučio“ lėlės lankėsi Vilniuje, LNKC vykusioje parodoje. Kolektyvas dalyvavo Rytų Lietuvos vaikų lėlių teatrų šventėje „Karūna“ (2005 m., 2007 m. Vilniuje), nuolat dalyvauja Lietuvos lėlių teatrų apžiūroje „Molinuko teatras“, regioniniuose festivaliuose „Rudnosiukas“ Molėtuose, „Kai atgyja lėlės“ Rokiškyje, „Lėlės dainų šalyje“ Utenoje, respublikinėse teatrų šventėse „Vėjo arkliukas“ Širvintose, „Du sparnai“ Zarasuose, tarptautiniuose festivaliuose „Debesų avytė“ Ukmergėje, „Tiltai“ Paįstryje, Panevėžio r. 2014 m. ukmergiškiai gerai pasirodė „Molinuko teatro“ konkurse, šventėje „Teguvuoja teatras“ apdovanoti kaip *Ryškiausias lėlių teatrinės kultūros skleidėjas.*

**Vyganta Blažienė** (g. 1960 m. Ukmergėje) siekia ugdyti bendruosius mokinio sugebėjimus: kalbą, judesius, intelektą, vaizduotę. Vaiko emocijos suteikia prasmę, pakylėja tiesos, gėrio, grožio ir šviesos link. Vaikus traukia paslaptingas scenos pasaulis, vilioja savo pasaka, gyvenimu ir poezija. Tai didžiulis noras surasti ir išbandyti save. Laisvalaikiu mėgsta piešti, megzti, daryti lėles.

Kredo: jei labai nori, viskas įmanoma.

*Aktorių mintys apie teatrą*

Aurėja Šimkutė, mama Vaida Šimkienė, vaidina kartu su dukra: „Teatras mums pirmiausia yra atgaiva sielai. Tai kitas pasaulis – paslaptingas, kerintis, stebuklingas. Teatre gali būti kitoks – gali įsikūnyti į veikėją, pabūti tokiu, koks gyvenime nesi. Vaikų teatras dar ypatingesnis nei suaugusiųjų. Vaikai tikri, natūralūs, daug savo emocijų sudedantys į vaidmenį. Su dukra džiaugiamės dalyvaudamos vaikų lėlių teatro „Gurgutis“ veikloje. Vaikai čia atsipalaiduoja po sunkios dienos. Jie tobulėja, mokosi vieni iš kitų, susiranda naujų bendraminčių, draugų, mokosi įveikti scenos baimę, tampa drąsesni ir kasdienybėje. Mes, mamos, esame laimingos, galėdamos įsilieti į šį procesą. Tai padeda lengviau pažinti savo vaikus, su jais bendrauti, nes dar daugiau laiko praleidžiame kartu“.

**Samanta** **Kairytė** ir **Brigita Kairytė**, mama **Erika Kairienė** vaidina su dukrelėmis: „Teatras – gražus lėlių, kurios gyvena kartu su mumis, gyvenimas. Lėlės panašios į mus. Keliaudami į festivalius, šventes susipažįstame su kitais aktoriukais, jų vaidinimais ir lėlėmis. Po to jie tampa mūsų draugais. Turime gerą kolektyvą, kuris yra kaip viena šeima. Teatras suteikia mums gyvenimo vertybes, tampame gražiais žmonėmis“.

Teatro adresas: Miškų g. 45, Ukmergė, el. p. vyganta.eglute@gmail.com

**Kauno r. Garliavos Jonučių progimnazijos lėlių teatras**

**Vadovė Zilvija Sylienė**

„Mūsų mokykloje lėlių teatras gyvuoja jau 22 metus. Kelionė į pasakų šalį prasidėjo nuo lėlių gamybos savo mažamečiams vaikams. 1993 m. Kauno lėlių teatras kvietė visus norinčius dalyvauti Senelių šalčių parodoje, pagaminau tris lėlytes – Kalėdų Senelius. Ir ratas pradėjo suktis... Dirbdama matematikos mokytoja pastebėjau, kad žaisdami vaikai įsijaučia, atsipalaiduoja ir lengviau išreiškia save. Taip kilo idėja kartu su mokiniais kurti lėles, interpretuoti pasakas, vaidinti. Užsiėmimų metu vaikai bendrauja, susipažįsta su teatru, įvairių rūšių lėlėmis, skaito pasakas, pjeses, kuria scenografiją, ieško saviraiškos būdų. 1994 m. tėveliams vaidinome pirmąjį spektaklį „Lapės gudrumėliai“ (pagal P.Cvirką, lazdelinės lėlės). Sulaukėme nuoširdžių įvertinimų. Pirmą pasirodymą pradinukams surengėme mokyklos koridoriuje. Vieni sėdėjo ant suoliukų, kiti ant kėdučių, treti stovėdami laukė pasirodymo. Pristatydama naują mūsų kolektyvą mačiau daug spindinčių akučių, kantriai laukiančių pradžios. Spektaklio metu mažieji žiūrovai atidžiai stebėjo, šypsojosi ir liūdėjo dėl lapės apgavystės. Supratau – vaikams reikia pasakos, kurią seka draugai. Kuriant spektaklius pirmieji pagalbininkai buvo ( ir yra!) šeimos nariai. Čia svarbus darbų pasiskirstymas. Prisimenu vieną vaizdingą akimirką iš dar tik gimstančio lėlių teatriuko užkulisių: kambarys pilnas įvairiausių skiautelių, vielučių, lazdučių. Tėtis parūpina kaladžių dekoracijoms, mama siuva, vienas sūnus ruošia vielutes lėlėms marionetėms, kitas tvirtina detales, o dukra jau supa lėlę, kuri dar neturi galvos... Daug mokinių lankė lėlių teatrą. Vieni trumpiau, norėdami tik susipažinti, kiti į kūrybą įsitraukė ilgesniam laikui. Manau, visi mokiniai, kurie mėgsta pasakas (nors ir nesusieja gyvenimo su teatru), augindami savo vaikus gebės išradingai juos vesti į stebuklingą pasakų šalį“, – taip apie lėlių teatrą pasakoja vadovė mokytoja metodininkė Zilvija Sylienė, sukūrusi 18 spektaklių. Ryškiausi: „Raudonkepuraitė“ (pagal Š.Pero,), „Senis ir ožka“ (pagal lietuvių liaudies pasaką), „Vištelė“ (pagal liaudies tradicijas), „Dryžuotukas“ (pagal L.Vasiljevos-Gangnus pasaką), „Pasaka apie sagą“ (pagal I.Zieduonį).

Vadovė kasmet savo mokykloje organizuoja „Abėcėlės“ šventes pirmokams, Lėlininko dieną. Teatras dalyvavo festivaliuose „Debesų avytė“ Ukmergėje (2001 m.), tarptautiniame lėlių festivalyje „Šypsos lėlės ir vaikai“ Kaune (2005, 2008, 2013 m.), Aukštaitijos vaikų ir jaunimo lėlių teatrų festivalyje „Gurgutis” (2008 m.). Net penkis kartus garliaviškiai tapo „Molinuko teatro“ diplomantais ir laureatais (2000, 2002, 2008, 2010, 2014 m.). 2014 m. šventėje „Tegyvuoja teatras“ kolektyvas apdovanotas kaip *Ryškiausias lėlių teatrinės kultūros skleidėjas*, pretendavo į „Aukso paukštės“ apdovanojimą nominacijoje *Geriausias lėlių teatras ir vadovas.*

Zilvija Sylienė (g. 1957 m. Šiaulių r.) baigė Šiaulių pedagoginį institutą ir įgijo matematikos mokytojo specialybę. Mokytoja metodininkė skatina vaikus atrasti save vaidinant, atsipalaiduoti, žaisti, bendrauti.

Hobis: mezgimas, siuvimas, piešimas.

Kredo: kurk ir žaisk.

*Aktorių mintys apie teatrą*

Erika Tūgaudytė, 14 m.: „Lankydama lėlių teatrą patyriau ir išgyvenau labai daug nuostabių akimirkų, įgijau kūrybinės ir kolektyvinės patirties. Vaidinant, atrodo, akimirka sustoja laike, staiga užplūsta adrenalinas ir žinai, kad dabar eisi tik pirmyn, kelio atgal nėra. Žinai, kad turi eiti ir tai padaryti, nudžiuginti visus, kas to laukia, ir, žinoma, pamatyti pats, kas iš to įdėto darbo išėjo, kaip tai vertins kiti. Prisiminimais grįžti į vaikystę, kai žaisdavai su lėlėmis, pliušiniais žaislais... Atrodo, tik tai ir terūpėdavo. Gera tai kaskart prisiminti. Už tai esu labai dėkinga lėlių teatro vadovei, taip pat už jos kantrybę ir tikėjimą“.

Rugilė Barauskaitė, 13 m.: „Lėlių teatrą lankau trečius metus. Per tuos metus mūsų lėlių kolektyvas patyrė tiek daug neįkainojamų įvykių. Bet man asmeniškai labiausiai patiko vaidinti vaikams. Kai jau ruošiesi žengti į sceną, tu girdi jų tylų šnabždėjimą ir supranti – jie tavęs laukia. Vaikai šypsosi net tada, kai tu žinai, jog tau kažkas nepavyko, jų juokas tave drąsina eiti toliau ir nesustoti. Jų akutės taip smalsiai žiūri į viską, kad jiems norisi vaidint dar kartą... Niekada neužmiršiu, kai pirmą kartą turėjau išeiti į sceną ir atlikti pasakotojo vaidmenį. Baisiai drebėjo rankos ir širdelė. Drebančiom kojom mažais žingsneliais išėjau į sceną pirmoji. Matau pilną salę laukiančių akių, jos visos žiūri į mane. Jaučiu, kaip keliai ima dar labiau drebėti, o gerklėje lyg koks gumulas užstringa, lieka tik mintis: aš turiu pradėti vaidinimą, turiu sakyti žodžius... Jaučiu, kaip drebulys nuo kelių staiga pakyla aukštyn ir nežinia iš kur pasigirsta: „Mielieji vaikai...“. Keliai nustoja drebėję, o žodžiai tarsi viesulas veržiasi iš manęs, iš mano širdies. Matau, kaip mažos akelės apvalėja iš susidomėjimo ir visa salė sulaiko kvėpavimą, laukdami tęsinio, o vieningas salės atodūsis leidžia patikėti savo jėgomis: aš galiu – galiu būti ežiuku, yla, pasakotoju arba Rugile!“

Gabija Jurkšaitytė, 14 m.: „Kaip šiandien atsimenu pirmąją repeticiją. O po pirmosios ėjau į antrą, paskui ir į trečią... Kiekvieną kartą išmokdavau kažką naujo: kaip žaisti su lėle, kaip ją valdyti ir t. t. Bet turbūt svarbiausia pamoka buvo mūsų sekamų pasakų pamokančios istorijos. Sekdama kitiems aš pati išmokau pamokas, kurias pasaka norėjo mums atskleisti. Žinoma, aš išmokau dar daugiau – to, kas yra svarbu ir tolesniam gyvenimui: išmokau per trumpą laiką įsiminti žodžius, o vėliau per tokį pat laiką galėjau išmokti ne tik žodžius, bet ir juos sakyti su jausmu, išmokau pasitikėti vaidinančiais savo draugais, taip pat dirbti grupėje, o svarbiausia – atsikračiau scenos baimės, man tai visuomet pakišdavo koją, dabar gyvenimas pasidarė daug lengvesnis... Ir kai man pasidaro liūdna, aš prisimenu tuos ketverius metus ir per juos sukauptus šviesiai melsvus, purius ir šiltus prisiminimus“.

Teatro adresas: Vasario 16-osios g. 8, Garliava, Kauno r., el. p. zilvija.syliene@gmail.com

**Rokiškio rajono savivaldybės Juozo Keliuočio viešosios bibliotekos lėlių teatras PADAUŽIUKAI**

**Vadovė Nadiežda Ivanova**

1995 m. Rokiškio r. savivaldybės Juozo Keliuočio viešosios bibliotekosVaikų literatūros skyriuje gimė lėlių teatras „Padaužiukai“, kuriam vadovauja vyresnioji bibliotekininkė Nadežda Ivanova. „Jau nuo pirmojo spektaklio pagal A.Karosaitės eiliuotą pasaką „Kaip lapė vilkui vištieną virė“ premjeros laikomės iškeltos nuostatos – padaryti biblioteką patrauklesnę lankytojams, populiarinti vaikų literatūrą, dirbti su vaikais ir kurti vaikams. Šios netradicinės darbo formos tikslas – atskleisti knygų ir lėlių teatro paslaptis. Per 20 teatro gyvavimo metų pastatyti 28 spektakliai ir 9 inscenizacijos pagal lietuvių, užsienio autorių kūrinius bei įvairių tautų pasakas. Lėlių teatras vaikams – maži kūrybiniai darbeliai, fantazijos ir džiaugsmo pasaulis, bibliotekininkams – per pasaką artimiausias kelias į vaikų protus ir širdis. Be bibliotekininkių Vidos Ruželienės, Julijos Staigienės, Sigitos Tvirkutienės, Valdos Bugailiškienės, teatro veikloje dalyvavo per 60 įvairaus amžiaus dalyvių nuo 6 iki 18 metų. Dirbdami kartu einame ieškojimų, eksperimentų, gėrio ir grožio kūrimo keliu“, – sako kolektyvo vadovė.

„Padaužiukai“ žinomi ne tik rajone, bet ir šalyje. Dalyvauta įvairiuose kultūros ir švietimo įstaigų renginiuose, lėlių teatrų šventėse „Rudnosiukas“ Molėtuose, „Debesų avytė“ Ukmergėje, „Vėl ataidi pasakaitė“ Ignalinoje, „Skudurinė Onutė“ Rokiškio r. Bajorų k. Penkis kartus su spektakliais (J.Biržiškio pasaka „Kiškio trobelė“, lietuvių liaudies pasakų motyvais „Vilko bajorystė“, H.K.Anderseno pasaka „Kiauliaganis“, J.Januškevičiūtės „Baubas“, E.Matulaitės „Drąsusis peliukas“) dalyvavo respublikinėse „Molinuko teatro“ šventėse. Lėlių teatras bibliotekoje – viena iš vaikų ir jaunimo meninės saviraiškos ugdymo formų, o tradicinė lėlių teatrų šventė – bendraminčių susibūrimo vieta, gera proga parodyti save ir į kitus pažiūrėti, pasitobulinti, tai naujas džiaugsmo pliūpsnis ne tik bibliotekos, bet ir rajono kultūriniame gyvenime. Todėl labiausiai vaikų mėgstama ir laukiama yra tradicinė Aukštaitijos regiono lėlių teatrų šventė „Kai atgyja lėlės“, organizuojama kasmet muo 1996 m. Jos metu vyksta kūrybinės laboratorijos, užsiėmimai su profesionaliais lėlininkais, režisieriais.

Nadiežda Ivanova (g. 1969 m. Rokiškio r. Kavoliškio k.) 1990 m. baigė Rokiškio kultūros mokyklą, įgijo bibliotekininkystės specialybę. 2013 m. baigė Panevėžio kolegiją ir įgijo kultūros veiklos vadybos specialybę. Jai lėlių teatras – pirminė priemonė kalbantis su vaikais apie svarbiausias gyvenimo vertybes, tiesos pažinimą: „Juk tai, ką pasako lėlės, vaikai suvokia giliau, jautriau reaguoja. Jie tiki viskuo, ką daro ar kalba lėlė. Lėlių teatras – tai puiki galimybė ugdyti asmenybę patrauklia, vaikų mėgstamo ir suprantamo lėlių pasaulio pajauta“.

Hobis: lėlių teatras, knygos, rankdarbiai.

Kredo: lėlė – raktas į vaiko širdį, spektaklis – žaidimas, jauno žmogaus sielos ugdymo priemonė.

*Aktorių mintys apie teatrą*

Romanas Ivanovas, 21 m.: „Lėlių teatras man buvo mėgstamiausias hobis. Tai kaip raktas į svajonių šalį, kurioje galėjau būti kuo tik panorėjęs. Teatras mane išmokė draugiškumo, nuoširdumo, smalsumo – dalykų, kurių mokykloje neišmoksi. Dabar, kai turiu galimybę, einu į teatrą ir tikiuosi, kad visad jam rasiu laiko, nes jame džiaugiuosi kiekviena akimirka. Tai lyg maža šventė, kuri nuspalvina dieną“.

Sonata Rudytė, 13 m.: „Tai teatras, kuriame su mūsų (aktoriukų) pagalba atgyja lėlės ir seka pasakas, kurios gyvena knygose. Man labai patinka dalyvauti bibliotekos lėlių teatro veikloje. Patinka bendrauti, keliauti, rodyti spektaklius ir visiems pakelti nuotaiką“.

Deividas Maceika, 17 m.: „Lėlių teatras man yra geras laiko praleidimo būdas, nes ten susitinku su draugais, lavinu aktorinius sugebėjimus, vaizduotę“.

Simona Sabaliauskaitė, 12 m.: „Patinka įsijausti į personažo vaidmenį, norisi išbandyti save įvairiose situacijose. Mano manymu, teatras padeda bendrauti ir draugauti, ieškoti atsakymų į nežinomus klausimus“.

Teatro adresas: Taikos g. 19, Rokiškis, el. p. nadiezda.ivanova@gmail.com

**Klaipėdos lopšelio-darželio „Puriena“ teatro studija**

Vadovė Dagna Volkovaitė

 Teatro studiją 1998 m. įkūrė ir jai vadovauja neformaliojo ugdymo pedagogė Dagna Volkovaitė. Pasak vadovės, veikla teatro studijoje prasidėjo nuo nulio: „Neturėjome praktinės patirties, materialinės bazės, įrengtos teatro studijos, vaikų ugdymo metodikos. Teko daug domėtis, skaityti, lankytis vaikų spektakliuose, jaunimo teatro studijose, įvairiuose seminaruose. Reikėjo pereiti ilgą ieškojimų, bandymų ir klaidų, patirties ir kūrybos kelią. Dabar kasdien organizuojama ir inspiruojama teatrinė-žaidybinė veikla su vaikais nuo 3 iki 7 metų. Labiausiai vaikai mėgsta žaidimus su įvairiausiomis lėlėmis, šešėlių teatro, pirštininėmis lėlėmis. Žaidžiant lavinama vaizduotė, dėmesys, kūno judesių raiška, ritmika, kalba, improvizuojama, kuriama ir bandoma. Labiau vertiname kūrybinį procesą, o ne rezultatą. Su vaikų, pedagogų ir tėvų pagalba kuriamos ir daromos lėlės, panaudojant įvairias technikas bei priemones. Parengti lėlių vaidinimai – improvizacijos rodomos draugams, socialiniams partneriams, tėveliams. Dalyvaujame įvairiuose renginiuose, šventėse bei festivaliuose („Rudens vakaronės“, „Menų savaitė“, „Šeimos šventė“ ir kt.). Kasmet organizuojame teatralizuotas Užgavėnių šventes, kūrybinės raiškos laboratorijas, seminarus, projektus („Aš kūrėjas – aš galiu“, „Mano lėlė“)“.

Nuo 2000 m. studijos vadovė organizuoja Klaipėdos m. ikimokyklinio ugdymo įstaigų vaikų kūrybinės raiškos festivalį „Vaidinimų kraitelė“, kuris 2014 m. tapo tarptautiniu, rengia kvalifikacines tobulinimo programas, veda autorinius seminarus. Teatro studijoje gimė 33 spektakliai. Ryškiausi šešėlių teatro spektakliai pagal lietuvių liaudies pasakas: „Raudona vištaitė“, „Padavimai apie žuvis“, „Vaikų pasaka“, „Ganau ganau aveles“, „Kelionė į pasaulio kraštą“, „Pirštinė“ pagal rusų liaudies pasakas, „Ropė“; lėlių spektakliai: „Dangus griūva“, „Varna ir sūris“, „Du ožiukai ant lieptelio“, „Kiškis Drąsuolis“, „Vištytė ir gaidelis“, „Senelis, senelė ir pupa“, „Obuolių pasakos“ pagal V.V.Landsbergį, „Stebuklingas pyragas“ pagal Elingos Volodkevičiūtės pasaką ir kt. Du kartus (2012 m., 2014 m.) teatro studijai įteikti Lietuvos lėlių teatrų konkurso „Molinuko teatras“ diplomai. 2015 m. pretendavo pelnyti „Aukso paukštę“ nominacijoje *Geriausias lėlių teatras ir vadovas*.

Dagna Volkovaitė (g.1968 Klaipėdoje) 1991 m. baigė Šiaulių pedagoginį institutą ir įgijo ikimokyklinės pedagogikos ir psichologijos dėstytojos, auklėtojos kvalifikaciją. 1997 m. baigė Klaipėdos universitetą, įgijo edukologijos bakalauro kvalifikacijos laipsnį ir pradinės mokyklos mokytojos profesinę kvalifikaciją. 2000 m. įgijo edukologijos magistro kvalifikacijos laipsnį. Vadovė siekia suteikti vaikams kuo daugiau džiugių emocijų, dalyvaujant teatrinio ugdymo procese.

Hobis: poilsis gamtoje, kelionės.

Kredo: gyvenimas kasryt prasideda iš naujo.

*Aktorių mintys apie teatrą*

**Ugnius Čeledinas,** 6 m.: „Man teatras yra pramoga. O ateinu vaidinti, nes noriu žaisti, vaidinti ir daug išmokti“.

**Jorė Žukauskaitė,** 6 m.: „Kai visi vaidiname su lėlėmis, yra teatras. Man tiesiog patinka vaidinti“.

**Meda Kurlavičiūtė,** 6 m.: „Teatras – tai gražus ir įdomus vaidinimas. Vaidinimas su lėlėmis, kai žiūrovai susirenka į šventę. Žiūrovai – tai žmonės, kurie mus žiūri, mums ploja ir dovanoja gėlių, dar mama nusiveda į kavinę. Man patinka ir visada noriu vaidinti“.

**Elzė Šimeliūnaitė,** 5 m.: „Teatras – tai pasakos: bulvinės, lėlių, makaronų, žaislų, mano žvėrelių. Vaidinu todėl, kad galėčiau visiems padėti ir suteikti džiaugsmo“.

**Matas Pusvaikis,** 6 m.: „Teatras yra mokslas, kur reikia žaisti ir vaidinti su lėlėmis. Dalyvauju, kad viską išmokčiau ir daug sužinočiau“.

Teatro adresas: Naikupės g. 27, Klaipėda, el. p. dagnaiv@gmail.com